Komisijos sprendimas
2003 m. gegužės 2 d.
dėl metalaksilo neįrašymo į Tarybos direktyvos 91/414/EEB I priedą ir augalų apsaugos produktų, savo sudėtyje turinčių šios veikliosios medžiagos, registracijos panaikinimo
(pranešta dokumentu Nr. numeris C(2003) 1421)
(tekstas svarbus EEE)
(2003/308/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2003/23/EB [2], ypač į jos 8 straipsnio 2 dalies ketvirtąją pastraipą,
atsižvelgdama į 1992 m. gruodžio 11 d. Komisijos reglamentą (EEB) Nr. 3600/92, nustatantį išsamias darbų programos, minėtos Tarybos direktyvos 91/414/EEB dėl augalų apsaugos produktų pateikimo į rinką 8 straipsnio 2 dalyje, pirmojo etapo įgyvendinimo taisykles [3] su paskutiniais pakeitimais, padarytais Reglamentu (EB) Nr. 2266/2000 [4], ypač į jo 7 straipsnio 3A dalies b punktą,
kadangi:
(1) Direktyvos 91/414/EEB 8 straipsnio 2 dalyje yra numatyta, kad Komisija turi vykdyti veikliųjų medžiagų, naudojamų augalų apsaugos produktuose, kurie jau buvo rinkoje 1993 m. liepos 25 d., patikrinimo darbų programą. Išsamios šios programos vykdymo taisyklės buvo parengtos Reglamente (EB) Nr. 3600/92.
(2) 1994 m. balandžio 27 d. Komisijos reglamente (EB) Nr. 933/94, nustatančiame augalų apsaugos priemonių veikliąsias medžiagas ir skiriančiame ataskaitų rengėjas valstybes nares Komisijos reglamentui (EEB) Nr. 3600/92 įgyvendinti [5], su paskutiniais pakeitimais, padarytais Reglamentu (EB) Nr. 2230/95 [6], buvo nustatytos augalų apsaugos produktų veikliosios medžiagos, kurios turėtų būti įvertintos pagal Reglamentą (EEB) Nr. 3600/92, paskirta valstybė narė, kuri bus kiekvienos medžiagos įvertinimo pranešėja ir nurodyti kiekvienos veikliosios medžiagos gamintojai, laiku pateikę pranešimą.
(3) metalaksilas yra viena iš 89 veikliųjų medžiagų, nurodytų Reglamente (EB) Nr. 933/94.
(4) pagrindinis pranešėjas (Novartis, dabar - Syngenta) pranešė Komisijai ir valstybei narei pranešėjai, kad jis nebenori dalyvauti darbų programoje dėl šios veikliosios medžiagos ir todėl nebeteiks papildomos informacijos.
(5) nepaisant to, Portugalija, kaip paskirtoji valstybė narė pranešėja, pagal Reglamento (EEB) Nr. 3600/92 7 straipsnio 1 dalies c punktą 2001 m. sausio 26 d. pateikė Komisijai informacijos, gautos iš pranešėjų pagal to reglamento 6 straipsnio 1 dalį, įvertinimo ataskaitą.
(6) gavusi valstybės narės pranešėjos ataskaitą, Komisija pradėjo konsultacijas su valstybių narių ekspertais Maisto grandinės ir gyvūnų sveikatos nuolatiniame komitete ir su likusiu pranešėju (Industrias Químicas del Vallés sa (IQV)), kaip numatyta Reglamento (EEB) Nr. 3600/92 7 straipsnio 3 dalyje.
(7) likęs pranešėjas nepateikė išsamių metalaksilo dokumentų iki termino, nustatyto Reglamento 3600/92 6 straipsnio 1 dalyje. Dėl to metalaksilas galėtų būti toliau vertinamas pagal Syngenta pateiktus dukumentus. Tačiau dėl tos priežasties, kad IQV negalėjo gauti tų dokumentų, pranešėjas neturėjo nei galimybės pateikti informacijos, susijusios su vertinimo klausimais, nei per pagrįstą laiką parengti savo dokumentų. Todėl neįmanoma organizuoti kvalifikuotos metalaksilo peržiūros. Dėl tos priežasties pagal turimus metalaksilo duomenis neįmanoma padaryti išvados, ar būtų galima tikėtis, jog siūlomomis naudojimo sąlygomis metalaksilo turintys augalų apsaugos produktai apskritai atitiks reikalavimus, nustatytus Direktyvos 91/414/EEB 5 straipsnio 1 dalies a ir b punktuose.
(8) dėl to metalaksilas neturėtų būti įrašytas į Direktyvos 91/414/EEB I priedą.
(9) peržiūra buvo baigta 2002 m. spalio 18 d. pateikiant Komisijos metalaksilo peržiūros ataskaitą pagal Reglamento (EEB) Nr. 3600/92 7 straipsnio 6 dalį.
(10) turėtų būti imtasi priemonių užtikrinti, kad per nustatytą laikotarpį būtų panaikinta ir nepratęsta metalaksilo turinčių augalų apsaugos produktaų registracija, ir kad nebūtų išduodama nauja registracija.
(11) pagal Direktyvos 91/414/EEB 4 straipsnio 6 dalies nuostatas valstybių narių suteiktas bet koks atidėjimo laikotarpis metalaksilo turinčių augalų apsaugos produktų atsargoms pašalinti, sandėliuoti, pateikti į rinką ir sunaudoti, turėtų būti ne ilgesnis kaip 12 mėnesių, kad turimas atsargas būtų leista naudoti ne ilgiau kaip dar vieną auginimo sezoną.
(12) šis sprendimas neapriboja jokių veiksmų, kurių vėliau galėtų imtis Komisija dėl šios veikliosios medžiagos pagal 1978 m. gruodžio 21 d. Tarybos direktyvą 79/117/EEB, draudžiančią pateikti į rinką ir naudoti augalų apsaugos produktus, turinčius tam tikrų veikliųjų medžiagų [7], su paskutiniais pakeitimais, padarytais Austrijos, Suomijos ir Švedijos Stojimo aktu.
(13) šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Metalaksilas kaip veiklioji medžiaga neįrašoma į Direktyvos 91/414/EEB I priedą.
2 straipsnis
Valstybės narės užtikrina, kad:
a) 1. metalaksilo turinčių augalų apsaugos produktų registracija būtų panaikinta per šešis mėnesius nuo šio sprendimo priėmimo dienos;
b) 2. nuo šio sprendimo priėmimo dienos metalaksilo turinčių augalų apsaugos produktų registracija nebūtų išduodama arba pratęsiama pagal Direktyvos 91/414/EEB 8 straipsnio 2 dalyje numatytą leidžiančią nukrypti nuostatą.
3 straipsnis
Pagal Direktyvos 91/414/EEB 4 straipsnio 6 dalies nuostatas valstybės narės suteikia atidėjimo laikotarpį, kuris yra kuo trumpesnis, bet ne ilgesnis kaip 18 mėnesių nuo šio sprendimo priėmimo dienos.
4 straipsnis
Šis sprendimas skirtas valstybėms narėms.
Priimta Briuselyje, 2003 m. gegužės 2 d.